b'\n_START_ARTICLE_\nAntiandrogen\n_START_PARAGRAPH_\nAntiandrogen er en type legemiddel som reduserer androgenniv\xc3\xa5er (herunder bl.a. testosteron) i kroppen. Androgener f\xc3\xb8rer til utvikling av mannlige sekund\xc3\xa6re kj\xc3\xb8nnskarakteristika. Antiandrogener motvirker dette. Slike legemidler brukes b\xc3\xa5de av biologiske menn og kvinner av ulike medisinske grunner. F.eks. kan antiandrogener brukes til \xc3\xa5 behandle hirsutisme blant biologiske kvinner. Alle menn og kvinner har b\xc3\xa5de androgener (som testosteron) og \xc3\xb8strogener i kroppen, men niv\xc3\xa5ene er forskjellige. Det er likevel store individuelle forskjeller innenfor samme kj\xc3\xb8nn, og noen biologiske kvinner kan ha unormalt h\xc3\xb8ye androgenniv\xc3\xa5er som kan f\xc3\xb8re til h\xc3\xa5rvekst og andre mannlige trekk._NEWLINE_Antiandrogener brukes videre for \xc3\xa5 behandle prostatakreft hos menn, der reduksjon av androgenniv\xc3\xa5er vil ha en gunstig effekt. Store doser antiandrogener brukes i hormon-substitusjonsbehandling av transkj\xc3\xb8nnede kvinner for \xc3\xa5 undertrykke androgener og redusere dette til et kvinnelig niv\xc3\xa5. Antiandrogener ble oppdaget p\xc3\xa5\xc2\xa01960-tallet og har siden blitt et standardelement i forskjellige medisinske behandlinger._NEWLINE_Det finnes mange ulike legemidler som brukes som antiandrogener, blant disse finner man bl.a. Androcur og spironolakton.'